钦定古今图书集成/明伦汇编/氏族典/第173卷 > 《廖用贤尚友录》 > 钱道戢
## 钦定古今图书集成/明伦汇编/氏族典/第173卷 > 《廖用贤尚友录》 > 钱道戢

按《陈书钱道戢传》：“道戢字子韬，吴兴长城人也。少以
孝行著闻。及长，颇有干略，高祖微时，以从妹妻焉。从
平卢子略于广州，除滨江令。高祖辅政，遣道戢随世
祖平张彪于会稽，以功拜直阁将军，除员外散骑常
侍，假节东徐州刺史，封永安县侯。随侯安都镇防梁
山，寻领钱塘、馀杭二县令。天嘉元年，领剡令，寻为临”
海太守。侯安都之讨留异也，道戢帅军出松阳，以断
其后。异平，以功拜持节、通直散骑常侍、轻车将军、都
督东西二衡州诸军事、衡州刺史，领始兴内史。高宗
即位，征欧阳纥入朝，纥疑惧，乃举兵来攻衡州，道戢
与战，却之。及都督章昭达率兵讨纥，以道戢为步军
都督。纥平，除左卫将军。太建二年，又随昭达征萧岿
于江陵。道戢为昭达前军，攻安蜀城，降之。以功加散
骑常侍、仁武将军。其年，迁仁威将军、吴兴太守。未行，
改授使持节、都督郢、巴、武三州诸军事、郢州刺史。王
师北讨，道戢围历阳。历阳城平，因以道戢镇之。以功
加云麾将军。其年十一月，遘疾卒，时年六十三。赠本
官，谥曰肃。子邈嗣。